પાઠ 16
300 માણસો મોટા સમુદાયને હરાવે છે
શિક્ષકની માર્ગદર્શિકા  ·  જુઓ, સાંભળો અને જીવો – પુસ્તક 3: ઈશ્વર દ્વારા વિજય

	બાળકોને બતાવવું કે આપણે પોતાના પ્રયત્નથી નહિ, પણ ઈશ્વરની કૃપાથી તારણ પામીએ છીએ.

“પ્રભુએ મિદ્યાનીઓની છાવણી તમારા હાથમાં સોંપી દીધી છે.”



પાઠની રજૂઆત
શરૂઆત
વર્ગને પૂછો કે સૈન્ય યુદ્ધમાં જાય ત્યારે તેને કયા સાધનોની જરૂર પડે એમ તેમને લાગે છે. ઉદાહરણો: તેને સારી રીતે તાલીમ પામેલા સૈનિકો, બંદૂકો, ટેન્કો અને દારૂગોળો, તેમજ સેનાપતિઓ સાથે સંપર્કમાં રહેવા રેડિયોની જરૂર પડશે.
પાઠના મુખ્ય મુદ્દાઓ
	1.ગિદિયોન ઇઝરાયલીઓને મિદ્યાનીઓના મોટા સૈન્ય સામે દોરી જતો હતો. તેમની પાસે ગણી ન શકાય એટલા માણસો અને ઊંટો હતાં (7:12). ગિદિયોન પાસે ફક્ત 300 માણસો હતા, પણ તેની પાસે ઈશ્વરનું માર્ગદર્શન પણ હતું (7:8-9).
	2.ઈશ્વરે ગિદિયોનને પોતાના નોકર પૂરાહ સાથે છાની રીતે મિદ્યાનીઓની છાવણી તરફ જઈને તેઓ ઇઝરાયલીઓ વિશે શું કહે છે તે સાંભળવા કહીને તેને પ્રોત્સાહન આપ્યું (7:10-11).
	3.વર્ણન કરો કે ગિદિયોન અને પૂરાહ કેવી રીતે જઈને મિદ્યાની સૈનિકોને સાંભળતા રહ્યા. તેમને ખબર પડી કે મિદ્યાનીઓ ગિદિયોન અને તેના નાના સૈનિક જૂથથી ખૂબ ડરેલા હતા કારણ કે તેઓ જાણતા હતા કે ઈશ્વર તેમની સાથે છે (7:13-15).
	4.જે સાંભળ્યું તેનાથી ગિદિયોનને પ્રોત્સાહન મળ્યું, પણ તેણે પોતાના 300 સૈનિકોને કેટલીક અસામાન્ય સૂચનાઓ અને શસ્ત્રો આપ્યાં. વર્ણન કરો કે સૈનિકોને 100-100ના ત્રણ જૂથમાં કેવી રીતે વહેંચવામાં આવ્યા. તલવાર ઉપરાંત, દરેક સૈનિકને એક રણશિંગડું અને ઘડાની અંદર દીવો આપવામાં આવ્યો. બધાએ ગિદિયોન પર નજર રાખવાની હતી અને તે કરે તેમ જ કરવાનું હતું (7:16-18).
	5.ગિદિયોન પોતાના સૈનિકોને મિદ્યાનીઓની છાવણી તરફ દોરી ગયો. 7:19-20માં જે બને છે તેનું વર્ણન કરો. તમે વાર્તા કહો તેમ બધાં બાળકો તેનો અભિનય કરી શકે. બધાં રણશિંગડાંનો અવાજ કરવા પોતાના હાથમાં ફૂંક મારે અને ઘડા ફૂટવા દર્શાવવા તાળી પાડે. પ્રકાશ ફેંકવા તમે સામાન્ય ટોર્ચ વાપરી શકો, અને પછી બધાં બૂમ પાડી શકે, “પ્રભુ અને ગિદિયોન માટે તલવાર!”
	6.આપણે હમણાં ખૂબ મોટો અવાજ કર્યો, પણ ગિદિયોનના 300 માણસોએ તેનાથી વધુ મોટો અવાજ કર્યો. તેનાથી મિદ્યાનીઓ એટલા ડરી ગયા અને ગૂંચવાઈ ગયા કે કેટલાક એકબીજા સાથે લડવા લાગ્યા, જ્યારે બાકીના ભાગી ગયા (7:21-22). ચિત્ર 16 બતાવો. ઈશ્વરના કારણે ઇઝરાયલનો ઉદ્ધાર થયો.
વાર્તા પ્રત્યે આપણો પ્રતિભાવ
સિસી એશિયાના એક શહેરના ગરીબ ઘરની સાત વર્ષની છોકરી હતી. તેને લગભગ 70 બીજા બાળકો સાથે “હૅપ્પી વેડનેસડે” નામના બાઇબલ ક્લબમાં જવું ગમતું. એક દિવસ તે ત્યાં લગભગ અંધારું થઈ ગયું ત્યારે પહોંચી, સભા પૂરી થયાને ઘણો સમય થઈ ગયો હતો. “મને મોડું થયું તે માટે માફ કરજો,” તેણે કહ્યું, “પણ આવવાનો સમય થયો ત્યારે મારા પપ્પાએ મને એક ઓરડામાં પૂરી દીધી. તેમને મારું અહીં આવવું ગમતું નથી. પણ મને ઈસુ વિશે સાંભળવું ગમે છે. મેં આ વિશે પ્રાર્થના કરી છે. હું શું કરું?” આગેવાને અને સિસીએ સાથે પ્રાર્થના કરી, અને પછી નક્કી કર્યું કે તે બીજા દિવસે ક્લબમાં આવી શકે. ઈશ્વરે એક નાની છોકરીને તેના કરતાં ઘણા બળવાન લાગતા સંજોગો પર વિજય મેળવવામાં મદદ કરી.
મુખપાઠ કલમ દૃઢ કરાવો

